曹勋
送子威兄钤兵池阳
伊昔侍伯父，一官尉池阳。
时年方九龄，读书未知方。
於今涉五纪，皤然须须霜。
兹喜伯兄官，钤兵总戎行。
素风出韬略，貔貅禀闳纲。
小试部勒勤，著鞭扬荣光。
青林脱幽箨，浓绿栖残芳。
起予水云心，尚拘朝市忙。
齐山上穹碧，九华俨珪璋。
紫岩楮敲冰，云叶供展张。
清江霁远目，帆樯下沧浪。
林泉作佳游，为公发天藏。
伯父昔所临，云汉披天章。
琳琅戛鸣球，往往题僧坊。
何当切访问，便与磨珉苍。
蔗於门户间，能事岁月长。
仙舟涉初夏，浮家及清凉。
毫举尘土境，海运图南翔。
兄弟各垂白，语离热中肠。
原言养浩然，时举黄金觞。
因风托素鳍，访我菰蒲乡。